ภาคเอกชน เห็นด้วยหากปรับขึ้นค่าแรงขั้นต่ำในอัตราร้อยละ 5-8  เชื่อว่าจะเป็นแรงส่งที่ดี ช่วยกระตุ้นเศรษฐกิจ
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยถึงกรณีที่กระทรวงแรงงานเตรียมพิจารณาปรับขึ้นค่าแรงขั้นต่ำ ว่า ภาคเอกชนได้มีการพูดคุยกันอย่างต่อเนื่อง ว่าจะต้องผลักดันให้มีการปรับค่าแรงขั้นต่ำให้กับลูกจ้างและแรงงาน เพื่อให้สอดคล้องกับอัตราเงินเฟ้อในปัจจุบันที่ปรับตัวเพิ่มขึ้น ส่งผลให้ราคาสินค้าปรับสูงขึ้น ซึ่งหากยังไม่มีการปรับค่าแรงขั้นต่ำ ก็จะส่งผลกระทบโดยตรงต่อผู้ที่มีรายได้น้อย หอการค้าไทยได้ผลักดันให้ภาครัฐ ออกมาตรการเยียวยาและกระตุ้นเศรษฐกิจ โดยเฉพาะโครงการคนละครึ่ง ระยะที่ 5 เชื่อว่าการปรับขึ้นค่าแรงขั้นต่ำ จะเป็นแรงส่งที่ดีที่จะช่วยกระตุ้นเศรษฐกิจที่กำลังฟื้นตัว ทั้งนี้ มองว่าไม่ควรปรับขึ้นค่าแรงขั้นต่ำในอัตราเดียวเท่ากันทั้งประเทศ โดยแต่ละจังหวัดจะมีไตรภาคีในการพิจารณาปรับขึ้นค่าแรงขั้นต่ำให้เหมาะสมกับบริบทของแต่ละพื้นที่ อย่างไรก็ตาม ภาคเอกชน นายจ้างและผู้ประกอบการได้มีการพูดคุยกันแล้ว และเห็นด้วยให้มีการปรับขึ้นค่าแรงขั้นต่ำ โดยมองว่าการปรับขึ้นในอัตราร้อยละ 5-8 อยู่ในระดับที่เหมาะสมและสอดคล้องกับต้นทุน